b'\n_START_ARTICLE_\nFamilia Simpson: Filmul\n_START_SECTION_\nSinopsis\n_START_PARAGRAPH_\n\xc3\x8en timp ce \xc8\x9binea un concert pe Lacul Springfield, trupa de muzic\xc4\x83 rock Green Day \xc8\x99i-a g\xc4\x83sit sf\xc3\xa2r\xc8\x99itul din cauza polu\xc4\x83rii lacului care le-a dizolvat scena. La praznic, Bunicul a avut o viziune profetic\xc4\x83 \xc3\xaen care prezice pericolul care va veni asupra ora\xc8\x99ului. Doar Marge \xc3\xael ia \xc3\xaen serios. Lisa \xc8\x99i un b\xc4\x83iat irlandez numit Colin, cu care s-a \xc3\xaendr\xc4\x83gostit, au \xc8\x9binut o \xc8\x99edin\xc8\x9b\xc4\x83 cu care au convins or\xc4\x83\xc8\x99enii s\xc4\x83 cure\xc8\x9be lacul._NEWLINE_\xc3\x8entre timp, Homer adopt\xc4\x83 un porc din restaurantul Krusty Burger \xc8\x99i \xc3\xael nume\xc8\x99te \xe2\x80\x9eSpider Pig\xe2\x80\x9d (rom\xc3\xa2n\xc4\x83 Porcul p\xc4\x83ianjen). Homer depozit\xc4\x83 excrementele porcului \xc3\xaentr-un siloz pe care \xc3\xael umple \xc3\xaen dou\xc4\x83 zile. Marge \xc3\xaei spune s\xc4\x83-l evacueze \xc3\xaentr-un loc sigur. Totu\xc8\x99i, Homer nu \xc3\xaei respect\xc4\x83 sfatul \xc8\x99i \xc3\xael arunc\xc4\x83 \xc3\xaen lac, repolu\xc3\xa2ndu-l. C\xc3\xa2teva momente mai t\xc3\xa2rziu, o veveri\xc8\x9b\xc4\x83 sare \xc3\xaen lac \xc8\x99i sufer\xc4\x83 mai multe muta\xc8\x9bii genetice. Flanders \xc8\x99i Bart descoper\xc4\x83 veveri\xc8\x9ba \xc3\xaen timpul unei plimb\xc4\x83ri, \xc8\x99i EPA o captureaz\xc4\x83. Russ Cargill, \xc8\x99eful organiza\xc8\x9biei, prezint\xc4\x83 cinci op\xc8\x9biuni Pre\xc8\x99edintelui Schwarzenegger pentru a opri r\xc4\x83sp\xc3\xa2ndirea polu\xc4\x83rii; el alege aleatoriu una dintre ele: \xc3\xaenchiderea Springfieldului \xc3\xaentr-un dom mare de sticl\xc4\x83. C\xc3\xa2nd poli\xc8\x9bia descoper\xc4\x83 silozul lui Homer \xc3\xaen lac, o mul\xc8\x9bime de or\xc4\x83\xc8\x99eni se apropie de casa familiei Simpson \xc8\x99i \xc3\xaei dau foc, dar familia scap\xc4\x83 printr-un canal s\xc4\x83pat \xc3\xaen p\xc4\x83m\xc3\xa2nt \xc8\x99i fuge \xc3\xaen Alaska._NEWLINE_Cet\xc4\x83\xc8\x9benii \xc3\xaenchi\xc8\x99i au avariat domul \xc8\x99i Cargill, nedorind ca ceea ce a f\xc4\x83cut s\xc4\x83 se r\xc4\x83sp\xc3\xa2ndeasc\xc4\x83 \xc3\xaen mass-media, pl\xc4\x83nuie\xc8\x99te s\xc4\x83 distrug\xc4\x83 Springfieldul. \xc3\x8en Alaska, familia Simpson vede o reclam\xc4\x83 pentru un nou Mare Canion, localizat \xc3\xaen locul ora\xc8\x99ului lor. Marge \xc8\x99i copii vor s\xc4\x83 plece \xc8\x99i s\xc4\x83 salveze ora\xc8\x99ul, dar Homer refuz\xc4\x83 s\xc4\x83 ajute oamenii care au \xc3\xaencercat s\xc4\x83-l omoare. Restul familiei \xc3\xael abandoneaz\xc4\x83, dar este capturat\xc4\x83 de EPA \xc8\x99i dus\xc4\x83 \xc3\xaenapoi \xc3\xaen dom. Dup\xc4\x83 o vizit\xc4\x83 la un misterios \xc8\x99aman inuit, Homer are o epifanie \xc8\x99i crede c\xc4\x83 trebuie s\xc4\x83 salveze ora\xc8\x99ul pentru a se salva pe sine._NEWLINE_Cum ajunge \xc3\xaen Springfield, un elicopter las\xc4\x83 o bomb\xc4\x83 suspendat\xc4\x83 de o fr\xc3\xa2ngie \xc3\xaen dom. Homer se ca\xc8\x9b\xc4\x83r\xc4\x83 p\xc3\xa2n\xc4\x83 la v\xc3\xa2rful acestuia, dar c\xc3\xa2nd \xc3\xae\xc8\x99i d\xc4\x83 drumul d\xc4\x83 jos to\xc8\x9bi oamenii care \xc3\xaencercau s\xc4\x83 scape. Mai mult, el a reu\xc8\x99it s\xc4\x83 reduc\xc4\x83 la jum\xc4\x83tate timpul p\xc3\xa2n\xc4\x83 la explozie. Homer ia bomba \xc8\x99i conduce o motociclet\xc4\x83. Dup\xc4\x83 ce se reune\xc8\x99te cu Bart, ei se \xc3\xaenv\xc3\xa2rt \xc3\xaen partea superioar\xc4\x83 a domului. Bart arunc\xc4\x83 bomba prin gaura, cu c\xc3\xa2teva secunde \xc3\xaenainte de detonare. Bomba explodeaz\xc4\x83, sp\xc4\x83rg\xc3\xa2nd domul. Ora\xc8\x99enii \xc3\xael elogiaz\xc4\x83 pe Homer, care conduce cu Marge motocicleta \xc3\xaen timpul asfin\xc8\x9bitului. Ora\xc8\x99ul revine la normal.\n_START_SECTION_\nAnima\xc8\x9bie\n_START_PARAGRAPH_\nAnimarea filmului a \xc3\xaenceput \xc3\xaen ianuarie 2006, cu un scurt-metraj din seria Itchy & Scratchy . Groening a refuzat s\xc4\x83 fac\xc4\x83 un film cu oameni sau unul computerizat numind anima\xc8\x9bia filmului "Deliberat imperfect\xc4\x83" \xc8\x99i "un tribut al artei desen\xc4\x83rii manuale". Filmul a fost produs \xc3\xaentr-un format widescreen cu aspectul ratio de 2.35:1, pentru a-l distinge de lookul serialului de televiziune \xc8\x99i colorat cu cea mai mare gam\xc4\x83 de culori pe care au animatorii au avut-o vreodat\xc4\x83. Mare parte din anima\xc8\x9bie a fost f\xc4\x83cut\xc4\x83 utiliz\xc3\xa2nd Tablete Wacom Cintiq, care permit imaginii s\xc4\x83 fie desenat\xc4\x83 direct pe un monitor de calculator pentru a facilita desenarea. Desenele au fost f\xc4\x83cute \xc3\xaen mai multe studiouri din lume: Film Roman \xc3\xaen Burbank, California, Rough Draft Studios \xc3\xaen Glendale, California, \xc8\x99i AKOM \xc8\x99i divizia Rough Draft din Seul, Coreea de Sud. Ca la serialul televizat, povestea, personajele, fundalurile \xc8\x99i o parte din anima\xc8\x9bie \xc3\xaen America. Studiourile au \xc3\xaenceput cu anima\xc8\x9bie tradi\xc8\x9bional\xc4\x83 \xc8\x99i a continuat cu procesul de desenare cu cerneal\xc4\x83 \xc8\x99i vopsea digital\xc4\x83._NEWLINE_Regizorul David Silverman a afirmat c\xc4\x83 spre deosebire de serialul TV de unde \xe2\x80\x9etu trebuie s\xc4\x83 iei \xc8\x99i s\xc4\x83 alegi\xe2\x80\x9d, filmul a dat oportunitatea s\xc4\x83 \xe2\x80\x9econcentreze aten\xc8\x9bia pe fiecare scen\xc4\x83 \xc3\xaen parte". Personajele au avut umbre, ceea ce nu aveau \xc3\xaen serial. Silverman \xc8\x99i animatorii s-au uitat la filme ca Incredibilii, Triple\xc8\x9bii din Belleville \xc8\x99i Zi Rea la Piatra Neagr\xc4\x83 pentru inspira\xc8\x9bie, deoarece d\xc4\x83deau informa\xc8\x9bii despre plasarea personajelor. Ei au c\xc4\x83tat idei pentru o secven\xc8\x9ba de vis, \xc3\xaen filmele Disney Dumbo \xc8\x99i desenul cu Pluto Pluto\'s Judgment Day, \xc8\x99i scene din Este o lume Nebun\xc4\x83, Nebun\xc4\x83, Nebun\xc4\x83, Nebun\xc4\x83. Silverman a vizionat \xc8\x99i unele episoade regizate de el din Familia Spimpson, \xc3\xaen principal la cele dou\xc4\x83 favorite, \xe2\x80\x9eHomie clovnul\xe2\x80\x9d \xc8\x99i \xe2\x80\x9eTrei oameni \xc8\x99i o revist\xc4\x83 cu benzi desenate\xe2\x80\x9d. Mike B. Anderson, Lauren MacMullan, Rich Moore, \xc8\x99i Steven Dean Moore au regizat un sfert din film sub supravegherea lui Silverman, cu al\xc8\x9bi numero\xc8\x99i animatori lucr\xc3\xa2nd la scene.\n_START_SECTION_\nMontaj\n_START_PARAGRAPH_\nFiecare aspect al filmului a fost atent analizat, cu povestea, glumele \xc8\x99i personajele fiind des rescrise. De\xc8\x99i \xc3\xaen multe filme de anima\xc8\x9bie nu se fac schimb\xc4\x83ri importante din cauza restric\xc8\x9biilor impuse de buget, distribu\xc8\x9bia lui Familia Simpson: Filmul a continuat s\xc4\x83 participe la modificarea filmului \xc3\xaen 2007 p\xc3\xa2n\xc4\x83 \xc3\xaen luna mai, cu numai dou\xc4\x83 luni \xc3\xaenainte de lansarea filmului. James L. Brooks a men\xc8\x9bionat c\xc4\x83, \xe2\x80\x9e70 la sut\xc4\x83 din lucrurile [dintr-unul din trailere], bazate pe unde eram acum opt s\xc4\x83pt\xc4\x83m\xc3\xa2ni, nu mai sunt prezente \xc3\xaen film.\xe2\x80\x9d Groening a mai spus c\xc4\x83 s-a t\xc4\x83iat destul material pentru \xc3\xaenc\xc4\x83 dou\xc4\x83 filme. Au fost create mai multe personaje, dar scoase din film deoarece nu contribuiau semnificativ la dezvoltarea pove\xc8\x99tii. Ini\xc8\x9bial, Marge era personajul care avea viziunea profetic\xc4\x83 din biseric\xc4\x83. Scenari\xc8\x99tii au considerat c\xc4\x83 ar destinde atmosfera dac\xc4\x83 l-ar folosi pe Bunicul.\n_START_SECTION_\nMuzic\xc4\x83\n_START_PARAGRAPH_\nJames L. Brooks l-a ales pe Hans Zimmer s\xc4\x83 compun\xc4\x83 coloana sonor\xc4\x83 a filmului, fiind buni prieteni \xc8\x99i buni colaboratori. Zimmer a luat coloana sonor\xc4\x83 a filmului ca pe o \xe2\x80\x9eprovocare unic\xc4\x83\xe2\x80\x9d, \xc3\xaencerc\xc3\xa2nd s\xc4\x83 \xe2\x80\x9eexprime stilul Simpsons f\xc4\x83r\xc4\x83 a plictisi audien\xc8\x9ba\xe2\x80\x9d. S-a folosit de tema de deschidere a serialului compus\xc4\x83 de Danny Elfman, dar nu a vrut s\xc4\x83 abuzeze de ea. A creat c\xc3\xa2te o tem\xc4\x83 pentru fiecare membru al familie. S-a concentrat mai mult pe laitmotivul lui Homer, compun\xc3\xa2nd teme minore \xc8\x99i pentru Bart \xc8\x99i Marge. Compozitorului serialului de televiziune, Alf Clausen, nu i s-a propus s\xc4\x83 participe la coloana sonor\xc4\x83 a filmului, men\xc8\x9bion\xc3\xa2nd faptul c\xc4\x83: \xe2\x80\x9euneori e\xc8\x99ti parbrizul, alteori e\xc8\x99ti insecta\xe2\x80\x9d._NEWLINE_Pe l\xc3\xa2ng\xc4\x83 piesa din film, Green Day \xc8\x99i-a \xc3\xaenregistrat propria variant\xc4\x83 a temei \xe2\x80\x9eSimpsons\xe2\x80\x9d, pe care au lansat-o ca single. Zimmer a transformat c\xc3\xa2ntecul Porcului P\xc4\x83ianjen \xc3\xaentr-o pies\xc4\x83 coral\xc4\x83, ca pe o glum\xc4\x83 pe care nu ar fi inten\xc8\x9bionat s\xc4\x83 o includ\xc4\x83 \xc3\xaen film. Zimmer a fost nevoit s\xc4\x83 scrie versurile \xc3\xaen 32 de limbi pentru lansarea interna\xc8\x9bional\xc4\x83 a filmului. Cel mai greu i s-a p\xc4\x83rut s\xc4\x83-l traduc\xc4\x83 \xc3\xaen spaniol\xc4\x83. Acela\xc8\x99i cor a \xc3\xaenv\xc4\x83\xc8\x9bat versurile pentru fiecare limb\xc4\x83.\n_START_SECTION_\nReferin\xc8\x9be culturale\n_START_PARAGRAPH_\nMulte referin\xc8\x9be culturale \xc8\x99i aluzii au fost incluse \xc3\xaen film. Forma\xc8\x9bia Green Day c\xc3\xa2nt\xc4\x83 \xe2\x80\x9eNearer, My God, to Thee\xe2\x80\x9d la vioar\xc4\x83, \xc3\xaen timp ce _NEWLINE_\xc8\x99lepul lor se scufund\xc4\x83, parodiind filmul Titanic. C\xc3\xa2nd Bart merge pe skateboard dezbr\xc4\x83cat, mai multe obiecte \xc3\xaei acoper\xc4\x83 constant organul genital, tehnic\xc4\x83 similar\xc4\x83 celei din Austin Powers: International Man of Mystery. Scena de dragoste dintre Homer \xc8\x99i Marge parodiaz\xc4\x83 mai multe filme Disney films, printre care Cenu\xc8\x99\xc4\x83reasa, cu animale reprezentate \xc3\xaen stil Disney care le ajut\xc4\x83 s\xc4\x83 se dezbrace. Ini\xc8\x9bial s-a folosit o pies\xc4\x83 din Vr\xc4\x83jitorul din Oz, iar puiul de cerb avea pete albe; acestea au fost scoase deoarece animatorii au considerat c\xc4\x83 se aseam\xc4\x83n\xc4\x83 prea mult cu Bambi. Bart \xc3\xael imit\xc4\x83 pe Mickey Mouse pe tren, numindu-se \xe2\x80\x9emascota unei corpora\xc8\x9bii diabolice\xe2\x80\x9d. Homer a jucat cu Grand Theft Walrus, o aluzie la seria de jocuri video Grand Theft Auto. \xc3\x8en joc, personajul s\xc4\x83u \xc3\xaempu\xc8\x99c\xc4\x83 un pinguin care danseaz\xc4\x83 step, asem\xc4\x83n\xc4\x83tor celui din Happy Feet. C\xc3\xa2ntecul Porcului P\xc4\x83ianjen este o parodie a c\xc3\xa2ntecului din genericul seriei televizate Spider-Man, iar prelegerea pe care o \xc8\x9bine Lisa se nume\xc8\x99te An Irritating Truth, Al Gore, An Inconvenient Truth. Robotul de aruncare a bombei a fost bazat pe personajul Leonard \xe2\x80\x9ePyle\xe2\x80\x9d Lawrence al lui Vincent D\'Onofrio din filmul Full Metal Jacket, care se sinucide \xc3\xaentr-un mod asem\xc4\x83n\xc4\x83tor. La sf\xc3\xa2r\xc8\x99itul filmului, s\xc4\x83rb\xc4\x83torirea mul\xc8\x9bimii face referire la sf\xc3\xa2r\xc8\x99itul filmului Star Wars Episode VI: Return of the Jedi, cu Carl imit\xc3\xa2nd acelea\xc8\x99i gesturi f\xc4\x83cute cu m\xc3\xa2na de Lando Calrissian._NEWLINE_Cei $1,000 pe care Homer i-a primit \xc3\xaen timp ce a intrat \xc3\xaen Alaska face referire la dividendele din fondul permanent Alaska. Atunci c\xc3\xa2nd Homer \xc3\xael p\xc4\x83r\xc4\x83se\xc8\x99te pe Eski-Moe, el se prinde de un tir care trecea pe l\xc3\xa2ng\xc4\x83 el \xc8\x99i \xc3\xael folose\xc8\x99te pentru a se propulsa \xc3\xaenapoi \xc3\xaen cas\xc4\x83, un tribut adus actorului Buster Keaton, \xc3\xaen timp ce scena epifaniei aduce omagiu filmului Brazilia dar \xc8\x99i operelor lui Salvador Dal\xc3\xad. Hillary Clinton a ap\xc4\x83rut ca vice-pre\xc8\x99edintele lui Itchy, \xc3\xaen timp ce Orc din St\xc4\x83p\xc3\xa2nul inelelor \xc3\xaen scena mul\xc8\x9bimii. O alt\xc4\x83 care nu a prins montajul final a fost cea c\xc3\xa2nd Marge \xc8\x99i copiii au ap\xc4\x83rut la emisiunea de televiziune The View pentru a r\xc4\x83sp\xc3\xa2ndi vestea c\xc4\x83 Springfield se afl\xc4\x83 \xc3\xaentr-un pericol iminent. Au fost scrise replicile pentru acea scen\xc4\x83, care \xc3\xael avea \xc3\xaen prim-plan \xc8\x99i pe Russ Cargill av\xc3\xa2nd un schimb de focuri cu Joy Behar. O alt\xc4\x83 scen\xc4\x83 \xc3\xaenl\xc4\x83turat\xc4\x83 a fost cea \xc3\xaen care Moe descria st\xc4\x83rile fizice pe care le ia ora\xc8\x99ul Springfield \xc3\xaen dom, una din ele fiind caruselul Autopia de la Disneyland. Se fac mai multe referiri \xc8\x99i la evenimente care au avut loc \xc3\xaen episoadele din seria Familia Simpson: accidentul cu ambulan\xc8\x9ba din episodul \xe2\x80\x9eBart the Daredevil\xe2\x80\x9d \xc3\xaen care aceasta se izbe\xc8\x99te de un copac aflat aproape de Springfield Gorge. C\xc3\xa2ntecul celor de la The Carpenters, (They Long to Be) Close to You, a fost folosit pe caseta video a nun\xc8\x9bii lui Homer \xc8\x99i Marge, lucru care s-a \xc3\xaent\xc3\xa2mplat \xc8\x99i \xc3\xaen mai multe momente emo\xc8\x9bionante din serial.\n_START_SECTION_\nTeme\n_START_PARAGRAPH_\nConform lui Al Jean, mesajul filmului este: \xe2\x80\x9eun b\xc4\x83rbat ar trebui s\xc4\x83-\xc8\x99i asculte so\xc8\x9bia\xe2\x80\x9d. \xc3\x8en plus, filmul parodiaz\xc4\x83 dou\xc4\x83 probleme contemporane majore, religia \xc8\x99i ecologismul. Tema ecologiei este prezent\xc4\x83 de-a lungul \xc3\xaentregului film: poluarea lacului Springfield de c\xc4\x83tre Homer, apari\xc8\x9bia celor de la Green Day, activismul lui Lisa \xc8\x99i dragostea ei fa\xc8\x9b\xc4\x83 de Colin sunt numai unele dintre aspectele care reflect\xc4\x83 aceast\xc4\x83 tem\xc4\x83. Personajul negativ Russ Cargill este \xc8\x99eful Agen\xc8\x9biei de Protec\xc8\x9bie a Mediului. Criticul Ed Gonzalez a considerat c\xc4\x83 ac\xc8\x9biunea filmului este o satir\xc4\x83 la adresa reac\xc8\x9biei guvernului la efectele uraganului Katrina din New Orleans. Ian Nathan, de la revista Empire, a criticat acest lucru, apreciind c\xc4\x83 filmul urmeaz\xc4\x83 o \xe2\x80\x9eagend\xc4\x83 prea politizat\xc4\x83 aflat\xc4\x83 la limita polemicii\xe2\x80\x9d. James D. Bloom de la Muhlenberg College a comentat pe marginea aspectului explicit intelectual, ar\xc4\x83tat \xc3\xaen mod special prin Lisa._NEWLINE_Religia \xc3\xae\xc8\x99i face sim\xc8\x9bit\xc4\x83 prezen\xc8\x9ba \xc3\xaen film prin revela\xc8\x9bia Bunicului, Marge crez\xc3\xa2nd c\xc4\x83 ceea ce a spus este un mesaj de la Dumnezeu. C\xc3\xa2nd a fost \xc3\xaentrebat dac\xc4\x83 acea scen\xc4\x83 a fost inclus\xc4\x83 pentru a ofensa, Groening a glumit spun\xc3\xa2nd c\xc4\x83 prin ea se arat\xc4\x83 \xe2\x80\x9eexisten\xc8\x9ba unui Dumnezeu foarte activ\xe2\x80\x9d. Mark I. Pinsky, autor al The Gospel According to The Simpsons, consider\xc4\x83 c\xc4\x83 filmul \xe2\x80\x9etrateaz\xc4\x83 credin\xc8\x9ba adev\xc4\x83rat\xc4\x83 cu respect, atr\xc4\x83g\xc3\xa2nd totodat\xc4\x83 aten\xc8\x9bia asupra preten\xc8\x9biilor \xc8\x99i ipocriziilor religioase de toate felurile.\xe2\x80\x9d _NEWLINE_\xc3\x8en ceea ce prive\xc8\x99te scena \xc3\xaen care oaspe\xc8\x9bii barului lui Moe \xc8\x99i cei din biseric\xc4\x83 schimb loca\xc8\x9biile \xc3\xaentre ei, Pinsky a considerat-o ca pe o \xe2\x80\x9e\xc8\x99ans\xc4\x83 de a demasca failibilitatea uman\xc4\x83\xe2\x80\x9d. Analiz\xc3\xa2nd rolul lui Ned Flanders, a recunoscut c\xc4\x83 \xe2\x80\x9edorin\xc8\x9ba Familiei Simpsons de a dezv\xc4\x83lui toate laturile noastre [...] \xc3\xael face at\xc3\xa2t de bogat \xc8\x99i de amuzant trat\xc3\xa2nd totodat\xc4\x83 un subiect at\xc3\xa2t de complicat precum religia.\xe2\x80\x9d Copacii sunt un motiv al filmului, apare apar \xc3\xaen fiecare scen\xc4\x83 important\xc4\x83 sau emo\xc8\x9bionant\xc4\x83 din film. Animatorii au inclus un pom de m\xc4\x83r \xc3\xaen spatele lui Lisa \xc8\x99i a lui Colin \xc3\xaen timpul primei \xc3\xaent\xc3\xa2lniri, f\xc4\x83c\xc3\xa2nd referire la Adam \xc8\x99i Eva \xc8\x99i la Gr\xc4\x83dina Edenului.\n_START_SECTION_\nLansare\n_START_PARAGRAPH_\n20th Century Fox a anun\xc8\x9bat pe 1 aprilie 2006 c\xc4\x83 filmul va fi lansat la nivel mondial pe 27 iulie 2007. Filmul a fost lansat cu o zi \xc3\xaen urm\xc4\x83 \xc3\xaen Australia \xc8\x99i Regatul Unit. \xc3\x8enaintea lans\xc4\x83rii filmului s-au dat publicit\xc4\x83\xc8\x9bii foarte pu\xc8\x9bine informa\xc8\x9bii legate de lansarea filmului. Groening nu a vrut ca \xe2\x80\x9eoamenii s\xc4\x83 se uite pe sec\xc8\x9biunea TV a ziarelor \xc8\x99i s\xc4\x83 se g\xc3\xa2ndeasc\xc4\x83 astfel: m\xc4\x83 voi uita la filmul de s\xc4\x83pt\xc4\x83m\xc3\xa2na aceasta deoarece imi place povestea. Trebuie doar s\xc4\x83 te ui\xc8\x9bi \xc8\x99i s\xc4\x83 vezi ce se \xc3\xaent\xc3\xa2mpl\xc4\x83.\xe2\x80\x9d_NEWLINE_Fox a \xc8\x9binut o competi\xc8\x9bie \xc3\xaentre 16 localit\xc4\x83\xc8\x9bi cu numele Springfield de-a lungul Statelor Unite pentru a fi gazda premierei americane. Fiecare Springfield a produs un film de prezentare, \xc3\xaen care au explicat de ce ora\xc8\x99ul lor ar trebui s\xc4\x83 fie gazda premierei, iar rezultatele au fost decise \xc3\xaen urma unui vot pe site-ul USA Today. Springfield, Minnesota s-a retras din competi\xc8\x9bie pe 31 mai 2007. Ora\xc8\x99ul c\xc3\xa2\xc8\x99tig\xc4\x83tor, Springfield, Vermont, a fot anun\xc8\x9bat pe 10 iulie, \xc3\xaenving\xc3\xa2nd Springfield, Illinois cu 15.367 de voturi la 14.634. Fiecare din celelalte paisprezece participante au au rulat filmul pe 26 iulie. Springfield, Vermont a \xc8\x9binut premiera mondial\xc4\x83 a filmului pe 21 iulie, \xc3\xaenlocuind tradi\xc8\x9bionalul covor ro\xc8\x99u cu unul galben._NEWLINE_Filmul a primit ratingul PG-13 din partea Motion Picture Association of America pentru \xe2\x80\x9eumor ireveren\xc8\x9bios\xe2\x80\x9d. Produc\xc4\x83torii s-au acceptat la acest rating. Totu\xc8\x99i, British Board of Film Classification a acordat calificativul de PG (audien\xc8\x9b\xc4\x83 general\xc4\x83) f\xc4\x83r\xc4\x83 ca filmul s\xc4\x83 sufere modific\xc4\x83ri. O purt\xc4\x83toare de cuv\xc3\xa2nt a BBFC a declarat, \xc3\xaen leg\xc4\x83tur\xc4\x83 cu scena cu Bart nud, c\xc4\x83 \xe2\x80\x9enuditatea natural\xc4\x83 f\xc4\x83r\xc4\x83 con\xc8\x9binut sexual este acceptat\xc4\x83 \xc3\xaen filmele PG\xe2\x80\x9d.\n_START_SECTION_\nMarketing\n_START_PARAGRAPH_\nLan\xc8\x9bul de magazine 7-Eleven \xc8\x99i-a transformat unsprezece dintre magazinele din Statele Unite \xc8\x99i Canada \xc3\xaen Kwik-E-Marturi, cheltuind aproximativ 10 milioane de dolari. \xc3\x8en multe din magazinele sale 7-Eleven a v\xc3\xa2ndut produse pe tema Simpsons. Printre acestea s-au aflat \xe2\x80\x9eSquishees\xe2\x80\x9d, \xe2\x80\x9dBuzz Cola\xe2\x80\x9d, cerealele \xe2\x80\x9eKrusty-O\'s\xe2\x80\x9d \xc8\x99i \xe2\x80\x9ePink Movie Donuts\xe2\x80\x9d. Aceast\xc4\x83 promo\xc8\x9bie a dus la cre\xc8\x99terea profiturilor cu 30% \xc3\xaen magazinele 7-Eleven transformate \xc3\xaen Kwik-E-Marturi. Pentru a promova filmul, Homer a \xc8\x9binut un discurs animat pentru edi\xc8\x9bia din 24 iulie 2007 a The Tonight Show with Jay Leno._NEWLINE_Ac\xc8\x9biuni de promovare ale filmului au avut loc \xc3\xaen toat\xc4\x83 lumea. 20th Century Fox a ridicat o \xe2\x80\x9egogoa\xc8\x99\xc4\x83 roz uria\xc8\x99\xc4\x83\xe2\x80\x9d \xc3\xaen ora\xc8\x99ul Springfield din Canterbury, Noua Zeeland\xc4\x83, \xc3\xaen timp ce \xc3\xaen Londra un balon de m\xc4\x83rimea unui autobuz supraetajat \xc3\xaentruchip\xc3\xa2nd-ul pe Porcului P\xc4\x83ianjen a fost ridicat la Centrala Electric\xc4\x83 Battersea. \xc3\x8en Dorset, Anglia, o imagine cu Homer a fost pictat\xc4\x83 pe acela\xc8\x99i deal cu Gigantul de la Cerne Abbas. Acest lucru a fost criticat de neop\xc4\x83g\xc3\xa2nii locali care au \xc3\xaencercat s\xc4\x83 aduc\xc4\x83 \xe2\x80\x9eploaie magic\xc4\x83\xe2\x80\x9d pentru a \xc3\xaencerca s\xc4\x83 o spele._NEWLINE_McFarlane Toys a lansat o serie de figurine bazate pe film, EA Games a lansat The Simpsons Game, pentru a coincide cu lansarea pe DVD a filmului, de\xc8\x99i povestea jocului nu are leg\xc4\x83tur\xc4\x83 cu cea a filmului. Samsung a lansat telefonul The Simpsons Movie, iar Microsoft a produs o edi\xc8\x9bie limitat\xc4\x83 a consolei Xbox 360 cu tema The Simpsons Movie. Ben & Jerry\'s au creat berea Simpsons \xc8\x99i \xc3\xaenghe\xc8\x9bata cu arom\xc4\x83 de \xc3\xaenghe\xc8\x9bat\xc4\x83, numit\xc4\x83 \xe2\x80\x9eDuff & D\'oh! Nuts\xe2\x80\x9d. Windows Live Messenger le-a dat utilizatorilor posibilitatea de a desc\xc4\x83rca con\xc8\x9binut static \xc8\x99i animat pentru a fi folosit \xc3\xaen conversa\xc8\x9bii. Burger King a produs o linie de figurile Simpson oferite odat\xc4\x83 cu meniurile pentru copii, promov\xc3\xa2ndu-le printr-o serie de reclame difuzate la televizor. JetBlue Airways a \xc8\x9binut o serie de tombole online pentru a c\xc3\xa2\xc8\x99tiga o excursie la premiera filmului care a avut loc la Los Angeles, California, \xc3\xaen care era inclus \xc8\x99i un post cu seriale Simpson pe avion.\n_START_SECTION_\n\xc3\x8encas\xc4\x83ri\n_START_PARAGRAPH_\n\xc3\x8en ziua premierei filmul a avut \xc3\xaencas\xc4\x83ri de 30.758.269$ numai \xc3\xaen Statele Unite, fiind al dou\xc4\x83zeci \xc8\x99i cincilea cu cele mai mari \xc3\xaencas\xc4\x83ri, \xc8\x99i al cincilea non-sequel care reu\xc8\x99e\xc8\x99te aceast\xc4\x83 performan\xc8\x9b\xc4\x83. \xc3\x8en primul sf\xc3\xa2r\xc8\x99it de s\xc4\x83pt\xc4\x83m\xc3\xa2n\xc4\x83 filmul a rulat pe 5500 de ecrane la 3922 de cinematografe ob\xc8\x9bin\xc3\xa2nd 74,036,787$, ajung\xc3\xa2nd pe primul loc \xc3\xaen box office-ul american. A fost al zecelea cel mai profitabil film \xc3\xaentr-un weekend de deschidere \xc3\xaen iulie \xc8\x99i cea mai profitabil\xc4\x83 adaptare TV a tuturor timpurilor, dep\xc4\x83\xc8\x99ind suma de 40 de milioane de dolari, la c\xc3\xa2t se a\xc8\x99teptau Fox._NEWLINE_A stabilit mai multe recorduri \xc3\xaen ceea ce prive\xc8\x99te \xc3\xaencas\xc4\x83rile din Statele Unite, cu cel mai bun weekend de deschidere pentru un film non-CG animat \xc8\x99i bazat pe un serial de televiziune, dep\xc4\x83\xc8\x99ind Mission: Impossible II. It was also the third-highest grossing opening weekend for an animated film. Din lansarea filmului la nivel interna\xc8\x9bional, \xc3\xaencas\xc4\x83rile totale au ajuns la 96 de milioane de dolari din 71 de \xc8\x9b\xc4\x83ri, dintre care 27,8 milioane $ \xc3\xaen Regatul Unit, unde a fost a doua cea mai mare lansare ca \xc3\xaencas\xc4\x83ri pentru un film produs de 20th Century Fox. \xc3\x8en primul weekend de la lansare 5,5 milioane de britanici au urm\xc4\x83rit filmul la cinematograf. \xc3\x8en Australia a avut \xc3\xaencas\xc4\x83ri de 13,2 milioane de dolari australieni, fiind al treilea film ca \xc3\xaencas\xc4\x83ri din primul weeked de dup\xc4\x83 lansare din \xc8\x9bar\xc4\x83, \xc8\x99i cel mai mare pentru un film animat. Regatul Unit este \xc8\x9bara din care provine cea mai mare parte a \xc3\xaencas\xc4\x83rilor, dup\xc4\x83 Statele Unite, cu 78,426,654 $ \xc3\xaen total, \xc8\x9bar\xc4\x83 urmat\xc4\x83 de Germania, cu 36.289.250 milioane de dolari \xc3\xaen total. Filmul a rulat pentru ultima dat\xc4\x83 \xc3\xaen cinematografe la data de 20 decembrie 2007, \xc3\xaencas\xc4\x83rile totale \xc3\xaensum\xc3\xa2nd 183.135.014 $ \xc3\xaen Statele Unite \xc8\x99i Canada \xc8\x99i 527.068.706 $ la nivel mondial. A fost al optulea film ca \xc3\xaencas\xc4\x83ri la nivel mondial \xc8\x99i al doisprezecea film ca \xc3\xaencas\xc4\x83ri \xc3\xaen Statele Unite \xc8\x99i Canada din 2007.\n_START_SECTION_\nMedia\n_START_PARAGRAPH_\nFilmul a fost lansat pe DVD \xc8\x99i Blu-ray la nivel mondial pe 3 decembrie 2007, iar la 18 decembrie 2007 a fost lansat \xc3\xaen Statele Unite. Pe l\xc3\xa2ng\xc4\x83 film au fost incluse \xc8\x99i comentarii audio din partea produc\xc4\x83torilor \xc8\x99i a animatorilor, \xc8\x99ase scene \xc8\x99terse \xc8\x99i o selec\xc8\x9bie de materiale utilizate \xc3\xaen promovarea lans\xc4\x83rii filmului. Una din scenele \xc8\x99terse, cea cu cet\xc4\x83\xc8\x9benii ora\xc8\x99ului care c\xc3\xa2ntau imnul Springfield, a fost inclus\xc4\x83 \xc8\x99i pe setul de DVD-uri cu cel de-al zecelea sezon._NEWLINE_Lansarea pe DVD a fost promovat\xc4\x83 \xc3\xaen mai multe locuri din Statele Unite. Empire State Building a fost iluminat\xc4\x83 cu galben, fiind prima dat\xc4\x83 c\xc3\xa2nd aceast\xc4\x83 cl\xc4\x83dire a fost folosit\xc4\x83 pentru promovarea unui film. \xc3\x8en Regatul Unit, Fox a cheltuit 5 milioane de lire sterline pentru campania publicitar\xc4\x83. S-a mai semnat un contract de colaborare \xc3\xaen valoare de 1,6 milioane de \xc2\xa3 cu compania de iaurt Yoplait, pentru a vinde produsele Frubes cu design inspirat din Familia Simpson: Filmul. \xc3\x8en prima s\xc4\x83pt\xc4\x83m\xc3\xa2n\xc4\x83 de la lansare DVD-ul a urcat \xc3\xaen v\xc3\xa2rful clasamentului de DVD-uri din Statele Unite, gener\xc3\xa2nd peste 11,8 milioane de dolari numai din \xc3\xaenchirieri.\n_START_SECTION_\nRecenzii\n_START_PARAGRAPH_\nFamilia Simpson: Filmul are calificativul \xe2\x80\x9e90% fresh\xe2\x80\x9d pe Rotten Tomatoes, cu 178 din totalul de 198 de recenzii fiind pozitive. Pe Metacritic a primit 80 de puncte din 100 (\xc3\xaensemn\xc3\xa2nd \xe2\x80\x9erecenzii favorabile \xc3\xaen general\xe2\x80\x9d) din 36 de recenzii. ziarele britanice The Guardian \xc8\x99i The Times au acordat filmului patru stele din cinci. James Bone de la The Times a men\xc8\x9bionat c\xc4\x83 filmul \xe2\x80\x9epromoveaz\xc4\x83 acelea\xc8\x99i referin\xc8\x9be culturale viclene \xc8\x99i are acel ceva care au adus seriei avantajul de a se adresa copiilor \xc8\x99i p\xc3\xa2n\xc4\x83 la cei cu doctorat \xc3\xaen literatur\xc4\x83.\xe2\x80\x9d Peter Bradshaw de la The Guardian\' a spus c\xc4\x83 \xe2\x80\x9e\xc3\xae\xc8\x9bi d\xc4\x83 tot ceea ce ai putea dori\xe2\x80\x9d \xc8\x99i crede c\xc4\x83 \xe2\x80\x9eOptzeci \xc8\x99i cinci de minute nu sunt de ajuns pentru a face justi\xc8\x9bie pentru cei 17 ani de comedie genial\xc4\x83\xe2\x80\x9d. Ed Gonzalez a apreciat filmul pentru mesajul s\xc4\x83u politic, inclus \xc3\xaen desenul Itchy & Scratchy, situa\xc8\x9bia cu pre\xc8\x99edintele Schwarzenegger, \xc8\x99i gagurile vizuale. Randy Shulman a felicitat distribu\xc8\x9bia, consider\xc3\xa2nd c\xc4\x83 \xe2\x80\x9e\xc8\x99i-au ridicat munca vocal\xc4\x83 \xc3\xaentr-o capodoper\xc4\x83 care dep\xc4\x83\xc8\x99e\xc8\x99te simpla interpretare a replicilor\xe2\x80\x9d, \xc8\x99i \xc3\xaen special pe Julie Kavner, care \xe2\x80\x9ea oferit ceea ce se poate numi cea mai sincer\xc4\x83 performan\xc8\x9b\xc4\x83 vreodat\xc4\x83\xe2\x80\x9d. Roger Ebert a oferit \xc8\x99i el o recenzie pozitiv\xc4\x83, admi\xc8\x9b\xc3\xa2nd totodat\xc4\x83 c\xc4\x83 nu este \xe2\x80\x9eun fan al filmelor derivate din seriale animate televizate\xe2\x80\x9d. L-a numit \xe2\x80\x9eradical \xc8\x99i simplu \xc3\xaen acela\xc8\x99i timp, subversiv \xc8\x99i bine inten\xc8\x9bionat, dar \xc8\x99i ofensator f\xc4\x83r\xc4\x83 s\xc4\x83 vrea\xe2\x80\x9d. Richard Corliss de la Time a declarat faptul c\xc4\x83 filmul \xe2\x80\x9enu \xc3\xaencearc\xc4\x83 s\xc4\x83 fie r\xc4\x83ut\xc4\x83cios sau excentric, ci doar mai mare \xc8\x99i mai bun\xe2\x80\x9d._NEWLINE_Criticul de film Claudia Puig de la USA Today a spus c\xc4\x83 povestea \xe2\x80\x9ese potrive\xc8\x99te unui film de lungmetraj, mul\xc8\x9bumit\xc4\x83 unei pove\xc8\x99ti inteligente \xc8\x99i a unui umor ireveren\xc8\x9bios\xe2\x80\x9d. Patrick Kolan a considerat c\xc4\x83 filmul \xe2\x80\x9eeste cu u\xc8\x99urin\xc8\x9b\xc4\x83 cel mai bun lucru care produs [din seria Simpsons] de la sezonul al 12-lea sau al 13-lea\xe2\x80\x9d, apreciind anima\xc8\x9bia, dar dezaprob\xc3\xa2nd apari\xc8\x9bia \xe2\x80\x9escurt\xc4\x83 \xc8\x99i lipsit\xc4\x83 de amuzament\xe2\x80\x9d a personajelor precum Comic Book Guy \xc8\x99i Seymour Skinner. Kirk Honeycutt de la The Hollywood Reporter a l\xc4\x83udat natura bun\xc4\x83 a filmului, consider\xc3\xa2nd c\xc4\x83 r\xc3\xa2setele \xe2\x80\x9evin \xc3\xaen toate m\xc4\x83rimile\xe2\x80\x9d, dar c\xc4\x83 \xe2\x80\x9epu\xc8\x9bine lucruri noi s-au adus prin proiectarea Simpsonilor pe marele ecran.\xe2\x80\x9d_NEWLINE_Criticul Brian Lowry de la revista Variety l-a numit \xe2\x80\x9einteligent, ireveren\xc8\x9bios, satiric \xc8\x99i extravagant\xe2\x80\x9d dar c\xc4\x83 a fost \xe2\x80\x9eabia capabil\xe2\x80\x9d de a dura mai mult ca un episod televizat. Lisa Schwarzbaum a felicitat distribu\xc8\x9bia dar a considerat c\xc4\x83 \xe2\x80\x9esecven\xc8\x9bele de ac\xc8\x9biune \xc8\x99ov\xc4\x83iesc uneori\xe2\x80\x9d. Compar\xc3\xa2nd filmul cu primele episoade al serialului, Stephen Rowley a ajuns la concluzia c\xc4\x83 filmul \xe2\x80\x9eare mai multe de oferit dec\xc3\xa2t serialul \xc3\xaen ultimii ani, dar mai are pu\xc8\x9bin p\xc3\xa2n\xc4\x83 s\xc4\x83 se \xc3\xaentoarc\xc4\x83 la ceea ce l-a f\xc4\x83cut at\xc3\xa2t de revigorant\xe2\x80\x9d. Criticul Luke Davies al The Monthly a \xc3\xaemp\xc4\x83rt\xc4\x83\xc8\x99it aceea\xc8\x99i opinie cu Lowry \xc3\xaen ceea ce prive\xc8\x99te lungimea filmului: \xe2\x80\x9etotul se mi\xc8\x99c\xc4\x83 for\xc8\x9bat, cu viteza unui episod de jum\xc4\x83tate de or\xc4\x83. \xc8\x98i aici este paradoxul: filmul pare s\xc4\x83 fie o \xc3\xaenl\xc4\x83n\xc8\x9buire de trei episoade. Suntem la un cinematograf, \xc8\x99i ne a\xc8\x99tept\xc4\x83m la ceva grandios.\xe2\x80\x9d O alt\xc4\x83 opinie a sa a fost c\xc4\x83 \xe2\x80\x9e\xc3\xaen istoria Simpsonilor, acest film va fi v\xc4\x83zut mai mult ca o ciud\xc4\x83\xc8\x9benie \xc8\x99i nu ca un v\xc3\xa2rf al seriei.\xe2\x80\x9d_NEWLINE_Mai multe recenzii negative au venit din partea revistei Empire, \xc3\xaen care criticul Ian Nathan a comparat filmul cu New Coke, spun\xc3\xa2nd c\xc4\x83 \xe2\x80\x9ea dat gre\xc8\x99\xe2\x80\x9d. Phil Villarreal a considerat c\xc4\x83 sunt \xe2\x80\x9eprea pu\xc8\x9bine momente la care se merit\xc4\x83 s\xc4\x83 r\xc3\xa2zi\xe2\x80\x9d \xc8\x99i c\xc4\x83, \xc3\xaen loc s\xc4\x83 se \xc3\xaendrepte spre noi frontiere, filmul r\xc4\x83m\xc3\xa2ne la ceea ce \xc3\xaei este familiar seriei\xe2\x80\x9d. Sheila Johnston a criticat ritmul filmului \xc8\x99i glumele sale spun\xc3\xa2nd c\xc4\x83 \xe2\x80\x9eritmul este unul lent\xe2\x80\x9d.\n_START_SECTION_\nPremii \xc8\x99i nominaliz\xc4\x83ri\n_START_PARAGRAPH_\nFamilia Simpson: Filmul a c\xc3\xa2\xc8\x99tigat premiul pentru Cel mai bun film de comedie la British Comedy Awards, Cea mai bun\xc4\x83 anima\xc8\x9bie la edi\xc8\x9bia inaugural\xc4\x83 a National Movie Awards difuzat\xc4\x83 de ITV, \xc8\x99i Cel mai bun film la varianta britanic\xc4\x83 a Nickelodeon Kids Choice Awards, clas\xc3\xa2ndu-se peste Harry Potter \xc8\x99i Ordinul Phoenix, Pira\xc8\x9bii din Caraibe: La cap\xc4\x83tul lumii \xc8\x99i Shrek al Treilea. Trailerul filmului a c\xc3\xa2\xc8\x99tigat Premiul Trailerul de Aur la categoria Cel mai bun trailer de film animat/de familie la cea de-a opta edi\xc8\x9bie a Premiilor Trailerelor de Aur. Forbes a numit filmul ca fiind al treilea cel mai bun film al anului, statistic\xc4\x83 bazat\xc4\x83 pe \xc3\xaencas\xc4\x83ri \xc8\x99i notele acordate de critici str\xc3\xa2nse de Metacritic. Site-ul filmului a primit un Premiu Webby la a dou\xc4\x83sprezecea edi\xc8\x9bie a Premiilor Webby la categoria \xe2\x80\x9eCel mai bun site de film\xe2\x80\x9d._NEWLINE_La a 35-a edi\xc8\x9bie a Premiilor Annie filmul a fost nominalizat la patru categorii: Cel mai bun film de anima\xc8\x9bie, Cel mai bun regizor \xc3\xaentr-un film de anima\xc8\x9bie, Cel mai bun scenariu \xc8\x99i Cea mai bun\xc4\x83 performan\xc8\x9b\xc4\x83 vocal\xc4\x83 pentru Julie Kavner. Toate cele patru premii au fost c\xc3\xa2\xc8\x99tigate de Ratatouille. La Globurile de Aur 2008 filmul a fost nominalizat la categoria Cel mai bun film de anima\xc8\x9bie, fiind nominalizat de BAFTA \xc8\x99i Producers Guild Award la aceea\xc8\x99i categorie. A mai primit nominaliz\xc4\x83ri la Premiul Satellite pentru cel mai bun film de anima\xc8\x9bie sau mixt, Chicago Film Critics Association Award for Best Animated Feature \xc8\x99i Premiul Broadcast Film Critics Association pentru Cel mai bun film de anima\xc8\x9bie._NEWLINE_\xc3\x8enainte de lansare filmul a primit o nominalizare la Premiile MTV Movie 2007 la categoria \xe2\x80\x9eCel mai bun film al verii pe care nu l-ai v\xc4\x83zut \xc3\xaenc\xc4\x83\xe2\x80\x9d, premiu c\xc3\xa2\xc8\x99tigat de Transformers, \xc8\x99i a pierdut Teen Choice Award la categoria \xe2\x80\x9eChoice Summer Movie\xc2\xa0\xe2\x80\x93 Comedie/Muzical\xe2\x80\x9d, c\xc3\xa2\xc8\x99tigat de Hairspray. A mai fost nominalizat la People\'s Choice Awards la categoria \xe2\x80\x9eComedia favorit\xc4\x83\xe2\x80\x9d, premiu c\xc3\xa2\xc8\x99tigat de Knocked Up.'